持鉢  其三
作者：釋居簡
朝代：宋

paragraphs: 顛風挾玄霜，跋扈清溪陰。
長年把船尾，鐵面抵弗禁。
面皴不暇問，腕裂龜文深。
手中老篙竹，出水冰淋淋。
一步一千里，進寸或退尋。
抵死爲食謀，俛首潜呻吟。
勞人凍入骨，寸心攢萬針。
樂哉田舍郎，坐擁廩若林。
强使損緒餘，瞪目如病瘖。
所得不盈把，粒米敵數金。
沈思耕者志，豈異舟子心。
其誰受此施，觀此受施箴。